Steinar Sagen

Steinar Sagen (født 24. februar 1975 i Oslo) er en norsk komiker, skuespiller, stemmeskuespiller og radiopersonlighet. Han var programleder for NRK P13-programmet Radioresepsjonen.


== Karrière ==


=== Radio ===
Steinar Sagen er best kjent som programleder for Radioresepsjonen på NRK P3 fra 2006 til 2013, deretter på P13 fra 2014 til 2020. Hans første radioopptreden var i sommerprogrammet Munn til Munn med Guri Solberg og Håvard Lilleheie i 2000. Fra høsten av fortsatte han i radioprogrammet Holger Nielsens Metode, hvor han også møtte Bjarte Tjøstheim for første gang. Sommeren 2001 fikk Steinar Sagen sitt eget program sammen med Håvard Lilleheie kalt Onkel Happy. Sommeren 2003 avsluttet Holger Nielsens Metode og ble erstattet med P3morgen for å trekke flere morgenlyttere til NRK P3. Både Steinar Sagen og Bjarte Tjøstheim gikk videre til det nye programmet. Våren 2013 var han å høre på NRK P3 i radioprogrammet Steinar og Bjørns bærbare fredagsparty sammen med Bjørn Eidsvåg. I perioden februar - juni 2015 arbeidet han sammen med Siri Kristiansen på P13 med programmet Befolkningen. I 2021 annonserte trioen fra Radioresepsjonen at de sluttet i NRK etter å ha akseptert et tilbud om å lage en podcast på Schibsted-platformen PodMe. Podcasten fikk navnet Papaya og hadde premiere september 2021. 


=== Fjernsyn og scene ===
Steinar Sagen debuterte på TV i en episode av TV-serien Bot og bedring i 1998. I 2000 medvirket han i  NRKs ungdomsprogram U. I 2001 dukket han opp i håndballdramaserien 24-23 på NRK. I september 2005 var det premiere på TV-serien Singelklubben på NRK, som han både spilte i og var med på å skrive. Samtidig hadde han et sceneshow med Håvard Lilleheie kalt «Mitt liv som Håvard». I februar 2006 hadde serien Fremtiden kommer bakfra premiere. Alle disse seriene var parodier på Reality-TV, en humorform som ble særlig populær med den britiske TV-serien Kontoret, skapt av Ricky Gervais og Stephen Merchant. I mars 2007 hadde Torsdag kveld med Steinar Sagen premiere.
Radioprogrammet Radioresepsjonen ble satt på vent i 2010 til fordel for TV-programmet Radioresepsjonen på TV som hadde premiere i oktober 2010. Radioresepsjonen var tilbake på radioen i 2011.
Sammen med Håvard Lilleheie spilte han i showet Frustrerte fyrer som gikk på Latter i Oslo våren 2006. Tidligere har han både laget skolerevy med, og bodd i kollektiv sammen med Håvard Lilleheie. Steinar Sagen debuterte som komiker på Reis Deg Komiker Klubbs klubbkveld på Freddy's Bar 25. juni 1998. 21. januar 2006 var Steinar Sagen og Atle Antonsen programledere for Alarmprisen.


=== Forfatter ===
Sagen debuterte i 2007 som forfatter med boken 100 ting du burde irritere deg over før du dauer.


== Personlig ==
Steinar Sagen bodde de første fem årene på Røa og Strømmen, men flyttet til Holmlia da broren Tore Sagen ble født. I oppveksten var han aktiv speider i 1. Holmlia KFUM. På ungdomsskolen og Nordstrand videregående skole var han engasjert i revyarbeid, både som tekstforfatter, skuespiller og regissør. Under Nordstrandrevyen 1991, det første året Sagen gikk på skolen, var Petter Schjerven instruktør for revyen. I militæret tjenestegjorde han i Hans Majestet Kongens Garde.
På høyre overarm har han en tatovering av den svenske tegneseriebjørnen Bamse – verdens sterkeste bjørn. Han fikk tatoveringen da han var 18–19 år gammel, og har siden angret.Steinar Sagen er gift med parterapeuten Catrin Sagen.


== Filmografi ==


=== Filmer ===
2000 Da jeg traff Jesus... med sprettert 
2006 Svein og Rotta - Blind mann
2006 Nedenom og hjem igjen - Sids stemme
2010 Brødrene Dal og vikingsverdets forbannelse - Viking
2011 Kong Curling - Flemming
2011 Kung Fu Panda 2 - Pos stemme
2013 Mormor og de åtte ungene - Tyven
2014 Børning - Politimann
2015 Solan og Ludvig - Herfra til Flåklypa - Emanuel Desperados' stemme
2016 Kung Fu Panda 3 - Pos stemme
2016 Dyrene i Hakkebakkeskogen - stemmer til jegeren og elgen
2018 Månelyst i Flåklypa - Emanuel Desperados' stemme


=== TV-serier ===
1998 Bot og bedring - Bakerlærling
2000 U (Tv-serie) - Steinar
2001 Uhu! - Tvilling
2001 24 - 23
2005 Singelklubben
2006 Fremtiden kommer bakfra - Jan Erik Hovden
2007 Luftens helter - Den bleke mannen
2007 Torsdag kveld med Steinar Sagen Steinar Sagen
2008 Jubalong - Basse
2010 Påpp & Råkk - Kunde i butikken
2010 Radioresepsjonen på TV - seg selv/programleder
2012 Lilyhammer - Roar Lien
2012 Brille - Paneldeltaker
2016 Side om side - Tommy Blegeberg
2021 Maxitaxi Driver - Jan Egil Svendsen (hovedperson)
2021 Kongen befaler - Deltaker


== Bibliografi ==
100 ting du burde irritere deg over før du dauer. NRK aktivum (2007). ISBN-13: 9788281782297
Den relativt store boka om Radioresepsjonen. Aschehoug (2010). ISBN 9788203198168
Radioresepsjonens 169 dilemmas – og andre lettbeintheter fra Tore, Steinar og Bjarte. Gyldendal (2016). ISBN 9788205496255
Radioresepsjonens postkasse postkasse postkasse. Gyldendal (2018) ISBN 9788205517158


== Referanser ==


== Eksterne lenker ==
(en) Steinar Sagen – kategori av bilder, video eller lyd på Commons 
(en) Steinar Sagen på Internet Movie Database 
(fr) Steinar Sagen på Allociné 
(en) Steinar Sagen hos The Movie Database 
Steinar Sagen på Filmweb